נכי נאצה

פעילות הלהקה

הלהקה הוקמה בדצמבר 1990 בלהבות הבשן על ידי שני זוגות אחים: פדריקו וסנטיאגו גומז, בני קיבוץ להבות הבשן, ויוני ועודד טל, בני קיבוץ דן. הארבעה, תלמידי פנימייה, נחשפו לפאנק שלוש שנים לפני, ב-1987.
ב-1991 קיימה הלהקה את הופעתה הראשונה בתחרות להקות רוק בחיפה, וב-11 ביוני 1991 הוציאה קלטת דמו ראשונה. הקלטת כללה 5 שירים, ביניהם "רצח עם שלם" ו"הטיל של הימין", שהפכו ללהיטים.
בסוף 1992 צורף ללהקה המתופף איתי לוי. את לוי, פאנקיסט, הכירה הלהקה במקרה: במהלך טיול שנתי בן 3 ימים של כיתתו של סנטיאגו בפנימייה, כיתתו של איתי (מבית ספר אחר) הגיעה לפנימייה והשתמשה בחדרים כחדרי השינה. כשלוי, שהיה גם הוא פאנקיסט, נכנס לחדרו של סנטיאגו, הוא מצא שם חומרים אישיים שסנטיאגו כתב ללהקה, ומשהסתבר לו שגם הוא פאנקיסט, השאיר לו פתק אישי שבו כתב שגם הוא פאנקיסט ושברצונו להצטרף ללהקה, וכמו כן ציין פרטי קשר. חברי הלהקה נענו לבקשתו והוא צורף בתור מתופף. עם צירופו של לוי, שהוסיף לסאונד המוזיקלי של הלהקה, חל גם שינוי בתפקידם של יוני ועודד טל - יוני, שהתגייס לצה"ל, עבר לנגן בגיטרה שנייה, ועודד נטש את הגיטרה הרגילה לטובת הבס והפך לסולן שני. גיוסו של יוני לצבא לא הפריע לפעילות הלהקה, אם כי הפריעה להם העובדה שהוא לא סרבן גיוס כמוהם, ושהוא מנגן בלהקה רק לשם ההנאה ולא לשם העברת המסרים הפוליטיים שלה, בהם הוא לא תומך. בעותה עת, יוני גם היה חבר בלהקת הרוק המראות.
ב-8 בפברואר 1993 הקליטה הלהקה קלטת דמו חדשה שיצאה כספליט עם להקת פאבליק דומיין (הצד השני של הקלטת שייך לנכי נאצה). בקלטת נכללו שירים שיופיעו בעתיד באלבום הבכורה של הלהקה יהפכו בעתיד ללהיטיה הגדולים ("רצח עם שלם", "דת גזענית", "פוגרום על חילונים", "?Forever More"), גרסאות חדשות לשירים מהקלטת הקודמת ("מלונות לעולים", "עוד טרנספר גאוני", "הטיל של הימין") ושירים חדשים כמו "טוב למות בעד ארצנו", "מחנות ריכוז לצפונים" וגרסה מיוחדת לשירו של אריק איינשטיין "אני ואתה". גרסתם של נכי נאצה לשיר הורכבה מהבית הראשון של השיר המקורי בתוספת המשפט "בעזרת פעולה ישירה" (כלומר, הרעיון היה שבעתיד יהיה שינוי חברתי-פוליטי בישראל שיתרחש רק בעזרת פעולה ישירה). באותה שנה התגייס לוי לצבא (דבר שעליו התחרט בהמשך), דבר שהאט על קצב פעילותה של הלהקה. בנוסף, הלהקה הוחתמה בלייבל האמריקאי Beer City והחלה להקליט את אלבומה הראשון.
ב-1994 הוציאה הלהקה את אלבומה הראשון, "תתכחשו ליהדות". האלבום, שיצא על גבי תקליטון ויניל, כלל 8 שירי פאנק מהירים שרובם זכו להצלחה רבה והפכו ללהיטים הגדולים של נכי נאצה, ביניהם "?Forever More", "רצח עם שלם", "דת גזענית", "התבוללות עכשיו" ושיר הסקא פאנק הישראלי הראשון, "תמכרו את המתנחלים לעבדות".
ב-1995 פגשה הלהקה את קרן קריאל, שהייתה מעריצה של נכי נאצה, וזו הצטרפה ללהקה כבאסיסטית. לכבוד הצטרפותה ולכבוד יום הולדתה של קריאל, הקליטה הלהקה קלטת דמו שכללה 2 שירים ("גאוות הגליל" ו"כל מטוסינו שבו בשלום"), אך לא הופצה בצורה מסחרית. הקלטת יצאה בשני עותקים בלבד, שאחד מהם נשלח לה. גורלו של העותק השני אינו ידוע. עם צירופה של קריאל פרש יוני טל מהלהקה.
ב-1996, לאחר שערכה מסע הופעות מוצלח בארצות הברית, הקליטה הלהקה את אלבומה השני והמצליח ביותר שלה שיצא ב-1997, "תצדיעו למשטר החדש". על עטיפת האלבום, שיצא גם הוא על גבי תקליט ויניל, מופיעה תמונתו של בנימין נתניהו מצדיע כביכול במועל יד, וכמו כן שמה של הלהקה הופיע כסמלה המסחרי - אקדח שלקנהו מחוברת מנורת בית המקדש. באלבום נכללו 15 שירים, מהם זכו להצלחה "מציאות חורקת", "מת על השמאל הפאשיסטי", "להרחיק נוער מיהדות", "נכייס אותם", "אני שונא חיי לילה", "עשה לך רב וקנה לך אקדח", "סולחה עם החמאס" ו"עדיף להיות פאנקיסט ממתנחל מסריח". בהמשך השנה, הוציאה הלהקה קלטת ספליט משותפת עם להקת הפאנק האיטלקית Muddle. הצד של נכי נאצה בקלטת, שהופצה ב-12 עותקים בלבד, כלל שירים חדשים לצד גרסאות חדשות לשירים מאלבומה הראשון של הלהקה. כמו כן, סינגל שהקליטה הלהקה בשנה זו לא יצא מאחר שהמאסטר המקורי שלו אבד.
למרות ההצלחה, החליטו חברי הלהקה לפרק את החבילה. פדריקו המשיך את הקו האנרכיסטי של הלהקה בלהקות דיר יאסין וסמרטוט כחול לבן, סנטיאגו, שהיה חבר באותה עת בלהקת USF, מיקד את פעילותו בלהקה ובהמשך הצטרף ללהקת Sleep Furious, עודד טל פרש מקריירה מוזיקלית, וקריאל העתיקה את מקום מגוריה לארצות הברית ונשארה שם. בדצמבר 1997 איתי לוי העתיק את מגוריו לקליפורניה והחל לפעול יחד עם גרג וילקנסון כצמד הגריינדקור Lana Dagales.
ב-1999 נכללו קטעי וידאו (ביניהם ראיון עם שרון קנטור) של נכי נאצה בשתי קלטות הווידאו של הסדרה המחתרתית "עשבי פרא", הכוללת תיעודים מהופעות של להקות מסצנת הפאנק בישראל במהלך שנות התשעים.
למרות שהלהקה התפרקה, ב-2002 יצא תקליטון אוסף בלייבל "Malinke Records". התקליטון, שנקרא "קרתגו כחול לבן", כלל 6 שירים של הלהקה שהוקלטו ב-1997 אך לא ראו אור, ביניהם "גיליוטינה לאוליגרכיה הישראלית", "חרדים עם רוטווילרים", "רצח לחיים מפשע" ו"עכשיו אני אמור לעצור", שיר אישי, נאיבי ולא פרובוקטיבי של פדריקו גומז אודות כך שהגשים את מטרתו - להקים להקה ולהצליח, ועל כך שלמרות הפירוק הוא עדיין ממשיך לפעול במקומות אחרים. באותה שנה הוציא הלייבל בושת רקורדס את האלבום "הצדיעו למשטר החדש" על גבי דיסק. כמו כן, הלייבל הודיע על כך שמתוכננת לצאת בעתיד דיסקוגרפיה של נכי נאצה, אך הפרויקט מעולם לא יצא לפועל.